[{"text_idx": "#000001", "text": "Kontan\u0303 ha marvailhat e Breizh"}, {"text_idx": "#000003", "text": "Pa vez anv eus kontadennou\u0300 e vez gwelet sklaer a-walc\u2019h eus petra zo kaoz, diouzhtu e teu da son\u0303j d\u2019an dud eus marvailhou\u0300 gant boudiged, evel re Grimm pe re Perrault... Kerkent eman\u0303 ar selaouerien e-barzh ur bed a faltazi, lakaet war wel alies gant an implij a vez graet eus geriennou\u0300 digerin\u0303 ha klozan\u0303. Skoueriet boutin an tudennou\u0300 (Luduennig, Kroc\u2019henig pe Kroc\u2019hen Azen...), diresis al lec\u2019hiou\u0300 hag an amzer. Gant kement tra, pa vo lavaret, e vez pellaet ar selaouerien eus ar bed gwir, seul welloc\u2019h a se evit degas dezho, dindan ur golo a vurzhudou\u0300 hag aroueziou\u0300, a bep seurt mennozhiou\u0300, kredennou\u0300, pe gouiziegezh ha n\u2019hallfent ket bezan\u0303 dispaket en digor. Perzhiou\u0300 reizhin\u0303 ha deskoni ar c\u2019hontadennou\u0300 zo bet diskouezet splann gant ar bredelfennerien. Abred-tre o deus bet taolet pled ouzh ar c\u2019hontadennou\u0300, ha dreist-holl ez eo diwar embannadenn The Uses of Enchantment gant Bruno Bettelheim e 1975 - troet e galleg La Psychanalyse des contes de fe\u0301es e 1976 \u2013 e voe kaset da benn studiadennou\u0300 niverus diwar-benn perzhiou\u0300 deskoni ar c\u2019hontadennou\u0300 (seksualegezh hag all)."}, {"text_idx": "#000005", "text": "Profet e oa bet an engrav-man\u0303 da rakprenerien ar Foyer Breton gant Emile Souvestre e 1844. Warnan\u0303 e weler \u00ab Burzhudou\u0300 Nedeleg \u00bb : an Ankou\u0300 gant e garr, ha dindan an douar ar boudiged a-zehou\u0300 hag ar c\u2019horriganed a-gleiz e goudor o zaol-vaen... Tudennou\u0300 hag a gaver holl, ingal, e-barzh kontadennou\u0300 ha mojennou\u0300 Breizh. Ar pezh a felle da Emile Souvestre skrivan\u0303, dre embann e Foyer Breton, oa \u00ab Mil nozvezh hag unan \u00bb e vro-Vreizh.Dastumad Mirdi Breizh, Roazhon."}]